
המחלקה המשפטית
ידיד – מרכזי זכויות בקהילה (ע"ר)


19 בנובמבר, 2018
לכבוד
גב' רבקה אהרוני
הממונה על  פי חוק חופש המידע, רשות האכיפה והגבייה

ג.נ.,
הנדון:  בקשה לקבלת מידע לפי חוק חופש המידע, תשנ"ח – 1998 –
חובות בגין אגרת רשות השידור 

1. הריני לפנות בבקשה לקבלת מידע מרשות האכיפה והגבייה בהתאם לחוק חופש המידע, התשנ"ח – 1998, בנוגע לתיקים המתנהלים במערכת ההוצאה לפועל בגין חובות אגרת רשות השידור. ביום 12.11.17 קבע שר התקשורת על פי סמכותו לפי סעיף 101(ג) לחוק השידור הציבורי, התשע"ד-2014 כי גביית חובות האגרה בעד החזקת מקלט טלוויזיה שטרם נפתח בגינם תיק בהוצאה לפועל, תתבצע על-ידי המרכז לגביית קנסות. לפיכך, נבקש את המידע כדלקמן (כלל המידע המבוקש מתייחס לתיקים בגין חובות אגרת רשות השידור בלבד):
1. מספר התיקים הפתוחים שהתנהלו במערכת ההוצאה לפועל נכון ליום 12.11.17 בחלוקה לפי שנת פתיחת התיק וכן פירוט לגבי השנים בהן נוצר החוב בכל תיק;
2. מספר התיקים שנסגרו במערכת ההוצאה לפועל מיום 12.11.17 ועד ליום 31.10.18 בחלוקה לפי שנת פתיחת התיק וכן פירוט לגבי סכום החוב המקורי וסכום סגירת התיק;
3. מספר התיקים שנפתחו במערכת ההוצאה לפועל מיום 12.11.17 ועד ליום 31.10.18 וכן פירוט לגבי השנים בהן נוצר החוב בכל תיק;
4. מספר התיקים הפתוחים שמתנהלים כיום במערכת ההוצאה לפועל ונפתחו על-ידי עורכי דין פרטיים, בפילוח לי שמות המשרדים המטפלים וסכום שכר הטרחה שנפסק לטובתם. 
5. מספר התיקים שנפתחו במרכז לגביית קנסות מיום 12.11.17 ועד ליום 31.10.18 וכן פירוט לגבי השנים בהן נוצר החוב בכל תיק.
2. בנוסף, נבקש להעביר לעיוננו את הנוהל המסדיר את פעילות הועדה למחיקות ברשות האכיפה והגבייה. במידה ולא קיים נוהל, נבקש את המידע כדלקמן:
1. הרכב הועדה; 
2. סמכויות הועדה;
3. תדירות התכנסות הועדה; 
4. מספר התיקים שנדונו בועדת מאז הקמתה; 
5. מספר החובות שנמחקו על-ידי הועדה.
3. יצוין כי כעמותה הפועלת לקידום "מטרה ציבורית" כמשמעה בסעיף 9(2)(ב) לפקודת מס הכנסה, עמותת ידיד זכאית לפטור הקבוע בתקנה 6(ב) בתקנות חופש המידע (אגרות), תשנ"ט-1999.
4. לטיפולך אודה.
                        בכבוד רב,

